รมว.ท่องเที่ยว ชี้การส่งเสริมและพัฒนาคุณภาพที่พักนักเดินทาง จะช่วยให้เกิดการกระจายรายได้สู่ชุมชน ลดความเหลื่อล้ำ
รมว.ท่องเที่ยว ชี้การส่งเสริมและพัฒนาคุณภาพที่พักนักเดินทาง จะช่วยให้เกิดการกระจายรายได้สู่ชุมชน ลดความเหลื่อล้ำ นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานเปิดงานส่งเสริมการท่องเที่ยวชุมชน ที่พักนักเดินทาง (Home Lodge) เพื่อการท่องเที่ยวชุมชนอย่างยั่งยืน และการเป็นเจ้าบ้านที่ดี โดยรัฐมนตรีว่าการกระทรวงการท่องเที่ยวและกีฬา กล่าวว่า การท่องเที่ยวโดยชุมชนถือเป็นเครื่องมือสำคัญในการส่งเสริมศักยภาพให้ชุมชนท้องถิ่นสามารถเข้ามามีส่วนร่วมในการบริหารจัดการการท่องเที่ยวของตนเอง และร่วมรับประโยชน์จากการท่องเที่ยว ซึ่งไทยมีจุดเด่นที่น่าสนใจหลายด้าน เนื่องจากมีความหลากหลายทางวัฒนธรรมประเพณี ธรรมชาติ และวิถีชีวิต จึงสามารถสร้างความเข้มแข็งต่อเศรษฐกิจฐานรากซึ่งเป็นนโยบายสำคัญของรัฐบาลในการลดความเหลื่อมล้ำ ทั้งนี้ นายพิพัฒน์  กล่าวย้ำว่า การส่งเสริมและพัฒนาคุณภาพที่พักนักเดินทาง (Home lodge) เป็นแนวทางที่จะทำให้เกิดการกระจายรายได้สู่ชุมชนได้อย่างทั่วถึง และเป็นโอกาสที่จะส่งเสริมและยกระดับคุณภาพของที่พักเพื่อการท่องเที่ยว ดังนั้น การสร้างความเชื่อมั่นในด้านการท่องเที่ยวโดยเฉพาะด้านที่พักจึงเป็นปัจจัยสำคัญในการเดินทางท่องเที่ยว โดยได้มอบหมายให้กรมการท่องเที่ยว ร่วมกับหน่วยงานในสังกัดของกระทรวงฯ วางแผนบูรณาการการทำงานร่วมกันเพื่อยกระดับคุณภาพที่พักนักเดินทางให้ได้คุณภาพ และสร้างความตระหนักและรับผิดชอบต่อสังคม ซึ่งจะเป็นการสร้างภาพลักษณ์ที่ดีของการท่องเที่ยวไทย     สำหรับการจัดเกณฑ์คุณภาพของที่พักนักเดินทาง จะกำหนดโดยมีหลักเกณฑ์คุณภาพในการดำเนินการของผู้ให้บริการด้านที่พัก เพื่อเป็นแนวทางในการดำเนินธุรกิจอย่างถูกต้อง โดยมีหลักการพิจารณาองค์ประกอบ 5 ด้าน เกณฑ์ตัวชี้วัด 14 ตัวชี้วัด ได้แก่ สะอาด สะดวก ปลอดภัย เป็นธรรม และรักษ์สิ่งแวดล้อม นอกจากนี้ กรมการท่องเที่ยวจะมีการจัดสัมมนาเพื่อเตรียมความพร้อมของผู้ประกอบการที่เข้าร่วมโครงการใน 4 ภูมิภาค ได้แก่ ภาคเหนือ ภาคอีสานภาคกลาง และภาคใต้  โดยนำร่องจัดครั้งแรกในพื้นที่ภาคเหนือ เชิญผู้ประกอบการขนาดกลางและขนาดเล็กรวมถึงชุมชนที่มีคุณสมบัติตามหลักเกณฑ์เข้าร่วมโครงการ การเปิด Home Lodge ครั้งแรก ในปี 2563 ตั้งเป้าหมายอยู่ที่จำนวน 600 แห่ง และจะเพิ่มเป็น 1,500 แห่งต่อไป ซึ่งคาดว่าจะมีผู้เข้าพักหมุนเวียนเป็น 10,000 รายต่อปี